২৩শে মার্চ উপমহাদেশের প্রথিতযশা ইউনানী চিকিৎসাবিজ্ঞানী শেফাউল মুল্ক হাকীম হাবিবুর রহমানের ১৩৭তম জন্মবার্ষিকী। ১৮৮১ সালের এই দিনে ঢাকার ছোট কাটরায় তিনি জন্মগ্রহণ করেন। তার পিতা ছিলেন মাওলানা মোহাম্মদ শাহ আখুনজাদা। পারিবারিক পরিবেশে প্রাথমিক ও ঢাকায় মাধ্যমিক শিক্ষা শেষে মাত্র ১৩ বছর বয়সে তিনি ধর্মশাস্ত্রে উচ্চতর শিক্ষা গ্রহণে ভারতের কানপুরে গমন করেন। এরপর তিনি ইউনানী চিকিৎসার প্রতি আগ্রহী হয়ে প্রথমে লক্ষ্মৌ ও পরে দিল্লীতে ধর্মীয় শিক্ষার পাশাপাশি ইউনানী চিকিৎসা শিক্ষায় অধ্যয়ন করেন। অতঃপর ১৮৯৯ সালে তিনি আগ্রায় অবস্থান করে প্রখ্যাত চিকিৎসা বিজ্ঞানী হাকীম আগা-হাসান-এর তত্ত্বাবধানে চিকিৎসা শাস্ত্রে ব্যুৎপত্তি অর্জন করেন। হাকীম সাহেব ১৯০৪ সালে ঢাকায় প্রত্যাবর্তন করে একজন চিকিৎসক হিসেবে কর্মজীবন শুরু করেন। চিকিৎসা শাস্ত্রের পাশাপাশি ধর্মতত্ত্ব, সাহিত্য, ইতিহাস ইত্যাদি ক্ষেত্রে তার গভীর জ্ঞান ও পা-িত্যের বিষয় অল্প দিনের মধ্যেই স্থানীয় সুধী মহলের দৃষ্টি আকর্ষণ করে। ফলে সাহিত্য, সংস্কৃতি, সমাজেসেবা, রাজনীতিসহ বিভিন্ন কর্মকা-ে তার সক্রিয় অংশগ্রহণের দ্বারা অবারিত হয়। ঢাকায় তখন নওয়াব স্যার সলিমুল্লাহর একচ্ছত্র প্রভাব ও আধিপত্য। তিনি ছিলেন মানুষর চেনার জহুরি। নিজের অতুলনীয় মেধা ও বহুমুখী প্রতিভারগুণে হাকীম সাহেব নওয়াব বাহাদুরের সুনজরে আসতে দেরী হয়নি। ফলে তরুণ হাকীম হাবিবুর রহমান অচিরেই নওয়াব স্যার সলিমুল্লাহর প্রথমে ব্যক্তিগত চিকিৎসক এবং পরে তার রাজনৈতিক সচিব নিযুক্ত হন। নওয়াব বাহাদুরের সাথে হাকীম সাহেবের এই বিশেষ ঘনিষ্ঠতার কারণে ঢাকার নওয়াব পরিবারের সকল সদস্যই জীবনের শেষ মুহূর্ত পর্যন্ত হাকীম সাহেবের প্রতি বিশেষ শ্রদ্ধা ও সম্মান প্রদর্শন করতেন। হাকীম সাহেব বঙ্গভঙ্গ আন্দোলনে সক্রিয় অংশগ্রহণ করেন। ১৯০৫ সালে বঙ্গভঙ্গদের ফলে ঢাকা নবগঠিত পূর্ববঙ্গ ও আসাম প্রদেশের রাজধানীর মর্যাদা লাভ করে এবং এই অঞ্চলের বৃহত্তম জনগোষ্ঠীর জীবনযাত্রার এক নতুন সম্ভাবনার সৃষ্টি হয়। ১৯০৬ সালে ঢাকায় মুসলিম শিক্ষা সম্মেলন অনুষ্ঠান কালে ঢাকায় নিখিল ভারত মুসলিম লীগ প্রতিষ্ঠিত হয়। হাকীম সাহেব এসব কর্মকা-ে ঘনিষ্ঠভাবে জড়িত থেকে সক্রিয় ভূমিকা পালন করেন এবং নবগঠিত মুসলিম লীগের যুগ্ম-সম্পাদক নির্বাচিত হন।